google/wiki40b huggingface dataset:
Ο Πειρασμός του Αγίου Αντωνίου

Ο Πειρασμός του Αγίου Αντωνίου είναι συχνά επαναλαμβανόμενο θέμα στην τέχνη και στη λογοτεχνία, που αναφέρεται στον υπερφυσικό πειρασμό που σύμφωνα με αναφορές αντιμετώπισε ο Αντώνιος ο Μέγας κατά την διάρκεια της προσωρινής διαμονής του στην έρημο της Αιγύπτου. Ο πειρασμός του Αντωνίου αναφέρθηκε αρχικά από τον Αθανάσιο της Αλεξανδρείας, σύγχρονο του Αντωνίου, και έκτοτε έγινε δημοφιλές θέμα στον Δυτικό πολιτισμό.
Τα πρώτα έργα στα οποία εμφανίζεται η σκηνή είναι Ιταλικές τοιχογραφίες του 10ου αιώνα. Αργότερα, κατά τον Ευρωπαϊκό Μεσαίωνα, υπήρξε συχνή εμφάνιση του θέματος σε εικονογραφήσεις βιβλίων και μεταγενέστερα σε Γερμανικές ξυλογραφίες. Περίπου το 1500 δημιουργήθηκαν οι γνωστοί πίνακες του Μάρτιν Σόνγκαουερ (περ. 1490), Ιερώνυμου Μπος (περ. 1505) και Ματίας Γκρύνεβαλντ (1512-1516). Στη σύγχρονη εποχή το θέμα έγινε αντικείμενο των έργων του Ισπανού ζωγράφου Σαλβαδόρ Νταλί και του Γάλλου συγγραφέα Γκυστάβ Φλωμπέρ, του οποίου το βιβλίο Ο Πειρασμός του Αγίου Αντωνίου του 1874, φέρεται να είναι ένα από τα σημαντικότερα έργα του.
Το 1946 η εταιρεία παραγωγής κινηματογραφικών ταινιών David L. Loew-Albert διεξήγαγε διαγωνισμό ζωγραφικής με θέμα τον Πειρασμό του Αγίου Αντωνίου, με το έργο του νικητή να χρησιμοποιείται στην ταινία The Private Affairs of Bel Ami. Στον διαγωνισμό συμμετείχαν πολλοί καλλιτέχνες, αλλά νικητής ήταν ο Μαξ Ερνστ, το έργο του οποίου συμπεριλήφθηκε στην ταινία. Ωστόσο, η πιο γνωστή απεικόνιση του θέματος, είναι αυτή του Σαλβαδόρ Νταλί ο οποίος απέτυχε στον διαγωνισμό.
Αρχαίο θέατρο Γυθείου

Χρονολόγηση και περιγραφή του μνημείου

Το θέατρο οικοδομήθηκε κατά τους πρώιμους ρωμαϊκούς χρόνους. Το κοίλο του θεάτρου αποτελείται από 15 σειρές εδωλίων, από τις οποίες σώζονται σε καλή κατάσταση οι πρώτες 8 σειρές. Το κοίλο διαθέτει σήμερα τέσσερις κερκίδες. Η πρώτη σειρά εδράνων που προορίζεται για τους επίσημους, γνωστή ως προεδρία, διαθέτει καθίσματα με ερεισίνωτα (ειδικό στήριγμα για την πλάτη). Οι υπόλοιπες σειρές αποτελούνται από απλά ημικυκλικά έδρανα με αύλακα. Το θέατρο δεν έχει περιμετρικό διάδρομο και άνω διάζωμα. Στο βόρειο και στο νότιο τμήμα του κοίλου υπήρχαν πώρινοι αναλημματικοί τοίχοι, διαμέτρου 75 περίπου μ., οι οποίοι είναι πώρινοι. Το υπόλοιπο θέατρο ήταν κατασκευασμένο από εγχώριο υπόλευκο μάρμαρο.
Η σκηνή έχει μήκος 12 μ. και πλάτος 5 μ. Στο πίσω μέρος της σκηνής υπάρχει στοά, η οποία χρησιμοποιούνταν για τις ανάγκες των ηθοποιών.
Στην ορχήστρα, τις εισόδους και στη βάση της σκηνής υπάρχουν γλυπτά και αγάλματα θεών και ηρώων.

Χρήση μνημείου

Από την αρχή της ίδρυσής του στο θέατρο πραγματοποιούνταν θεατρικές παραστάσεις διαφόρων ειδών. Επίσης, στο χώρο του θεάτρου τιμούσαν με πολυήμερη γιορτή την αυτοκρατορική οικογένεια, κάνοντας αγώνες άσματος και προσφορές μπροστά στα αγάλματα των τιμώμενων προσώπων. Σε μεταγενέστερους χρόνους στο χώρο της ορχήστρας κατασκευάστηκε δεξαμενή.

Ανασκαφικές εργασίες

Το θέατρο ανασκάφηκε για πρώτη φορά το 1891 από τον Ανδρέα Σκιά και αποκαλύφθηκε σχεδόν ολόκληρο, εκτός από το πίσω μέρος της σκηνής.
Αρχή του Αρχιμήδη

Ιστορία

Μία μέρα, ο βασιλιάς Ιέρων Α' των Συρακουσών παρήγγειλε στο μεγαλύτερο καλλιτέχνη της πόλης να του φτιάξει μία κορώνα από καθαρό χρυσάφι. Όταν ο βασιλιάς πήρε την κορώνα, άρχισαν να διαδίδονται φήμες πως ο καλλιτέχνης τον είχε κοροϊδέψει, παίρνοντας ένα μέρος από το χρυσάφι και αντικαθιστώντας το με άλλο μέταλλο. Ωστόσο, η τελειωμένη κορώνα είχε το ίδιο βάρος με το χρυσάφι του βασιλιά. Ο βασιλιάς κάλεσε τότε τον Αρχιμήδη να εξετάσει το ζήτημα. Στα πειράματά του, ο Αρχιμήδης βρήκε το νόμο του ειδικού βάρους. Ανακάλυψε πως όταν ένα στερεό σώμα μπει μέσα σε υγρό χάνει τόσο βάρος όσο είναι το βάρος του όγκου του νερού που εκτοπίζει. 
Ο Αρχιμήδης επινόησε το σύστημα να παίρνει το ειδικό βάρος των στερεών σωμάτων. Ζύγιζε πρώτα το στερεό στον αέρα και έπειτα το ζύγιζε μέσα στο νερό. Και αφού το στερεό ζύγιζε λιγότερο μέσα στο νερό, αφαιρούσε το βάρος που είχε μέσα στο νερό από το βάρος που είχε στον αέρα. Τέλος, διαιρούσε το βάρος του στερεού σώματος στον αέρα με την απώλεια βάρους που είχε το σώμα μέσα στο νερό. Έμαθε έτσι, πως ένας δοσμένος όγκος από χρυσάφι ζυγίζει 19,3 φορές τον ίσο όγκο νερού.
Όμως, καθώς δεν μπόρεσε να προχωρήσει περισσότερο στο πρόβλημα της βασιλικής κορώνας, ο Αρχιμήδης σηκώθηκε να πάει στα λουτρά για να ξεκουραστεί. Εκεί βρήκε τη λύση. Μέσα στον ενθουσιασμό του βγήκε από το λουτρό γυμνός στο δρόμο φωνάζοντας: "Εύρηκα! Εύρηκα!". 
Ο Αρχιμήδης γύρισε στο σπίτι του, ζύγισε την κορώνα στον αέρα και ύστερα τη ζύγισε μέσα στο νερό. Με τη μέθοδο αυτή βρήκε το ειδικό βάρος της κορώνας. Το ειδικό βάρος της δεν ήτανε 19,3. Δεν μπορούσε, λοιπόν, η κορώνα να είναι από καθαρό χρυσάφι. Ο Αρχιμήδης απέδειξε πως ο καλλιτέχνης ήταν απατεώνας.
Ναός της Ήρας (Μεταπόντιο)

Περιγραφή

Ο αρχαιολογικός χώρος περιέχει τα ερείπια δύο ναών, που ανάγονται από το 570 π.Χ. ως το 480 π.Χ. Ο πρώτος ίσως να ήταν αφιερωμένος στον Απόλλωνα. Ο δεύτερος, από τον οποίο σώζονται δεκαπέντε κίονες, είναι ο ναός της Ήρας. Βρίσκεται έξω από την αρχαία πόλη του Μεταπόντιου.
1927 Σούβαντο

Φυσικά χαρακτηριστικά

Τα κυρίως φυσικά χαρακτηριστικά του Σούβαντο είναι άγνωστα. Ο Σούβαντο περιστρέφεται γύρω από τον εαυτό του μία φορά κάθε 8 ώρες και 10 λεπτά.
Άκμων (Δάκτυλος)

Ο Άκμων (αρχαία ελληνικά: Ἄκμων) στην ελληνική μυθολογία ήταν ένας εκ των Δακτύλων, ο οποίος συνδεόταν με το αμόνι, ή, πιθανώς, με τους Κορύβαντες. Ήταν υιός του Σώκου και της Κόμβης. Μαζί με τους αδερφούς του, ο Άκμων ακολούθησε τον Διόνυσο στην εκστρατεία του στην Ινδία.
CSI: Λας Βέγκας

Πλοκή

H ομάδα του Γκιλ Γκρίσομ (Γουίλιαμ Πίτερσεν), του επικεφαλής, απαρτίζεται από την Κάθριν Γουίλοους (Μαργκ Χέλγκενμπεργκερ), ειδική στις εγκληματολογικές υποθέσεις, τον Γουόρικ Μπράουν (Γκάρι Ντόρνταν), οξυδερκή αναλυτή και παθιασμένο με την έρευνα, τον όμορφο Νικ Στόουκς (Τζορτζ Ίντζ), την Σάρα Σάιντλ (Τζόρτζια Φοξ), την έμπιστη συνεργάτη του Γκρίσομ, η οποία συχνά ακολουθεί δικές της ανορθόδοξες μεθόδους για να φτάσει στη λύση των υποθέσεων. Η επίλεκτη ομάδα θα έρθει συχνά σε διαφωνία με τον αρχηγό Τζιμ Μπρας (Πωλ Γκιλφόϊλ), τον πρώην επικεφαλής τους, που πλέον έχει μετατεθεί στο Τμήμα Ανθρωποκτονιών. Η ομάδα του Γκιλ Γκρίσομ θα πρέπει να εξιχνιάσει κάθε έγκλημα και να βρει την λύση του μυστηρίου.
Παίζουν: Γουίλιαμ Πίτερσεν, Γκάρι Ντέρνταν, Τζορτζ Ιντς, Τζόρτζια Φοξ, Πωλ Γκίλφοϊλ.

Πορεία-Βραβεία

Διέγραψε μια εξαιρετικά πετυχημένη πορεία με εννέα κύκλους, με το τελευταίο επεισόδιο να βγαίνει στον αέρα τον Μάιο του 2009. Υπήρξε για επτά συνεχή χρόνια υποψήφια για το βραβείο της πιο αγαπητής δραματικής σειράς στα βραβεία People's Choice Awards, κερδίζοντας σταθερά το πρώτο βραβείο από το 2003 έως το 2006. Η πρωταγωνίστρια Μαργκ Χέλγκενμπεργκερ ήταν δύο φορές υποψήφια για καλύτερη γυναικεία ερμηνεία στις Χρυσές Σφαίρες, ενώ τα Βραβεία Emmy περιλάμβαναν κάθε χρόνο λίστες υποψηφιοτήτων από διάφορες κατηγορίες στο όνομα των CSI: Λας Βέγκας.
Maggie Simpson

Ιστορία

Το όνομα της το οφείλει στην Μάργκαρετ "Μάγκυ" Γκρόνιγκ, αδελφή του δημιουργού των Σίμσονς, Ματ Γκρέινινγκ. Στα κωμικά ορόσημα της συγκαταλέγονται η τάση της να σκουντουφλάει και να πέφτει με το πρόσωπο προσπαθώντας να περπατήσει (κάτι που με τον καιρό μετριάστηκε) καθώς και η επιρρέπεια της στο να ρουφάει την πιπίλα παράγοντας το χαρακτηριστικό ήχο που έγινε το σήμα κατατεθέν της.

Ρόλος

Κατά τη διάρκεια της εναρκτήριας σεκάνς η μικρούλα Μάγκυ περνάει από το σκάνερ ενός ταμείου σούπερ μάρκετ και στην ταμειακή μηχανή εμφανίζεται σαν τιμή η ένδειξη $847.63 που αποτελεί αναφορά στο μέσο μηνιαίο κόστος για τις πάνες ενός μωρού το 1989 στις Η.Π.Α. Στο επεισόδιο 138 το σκάνερ δίνει την ένδειξη "NRA 4EVER", μια αναφορά σε ένα διαρκές πείραγμα που θέλει τους δημιουργούς της σειράς μέλη αριστερών ριζοσπαστικών οργανώσεων.

Προσωπικότητα

Όπως και τα περισσότερα μωρά η Μάγκι εντυπωσιάζεται και επηρεάζεται εύκολα από όλα όσα βλέπει γύρω της. Σε ένα από τα επεισόδια της σειράς, επηρεασμένη από ένα βίαιο καρτούν, χτύπησε τον πατέρα της Χόμερ Σίμσον με ένα ξυλόσφυρο, πέταξε βελάκια στη φωτογραφία του και τον απείλησε κραδαίνοντας ένα μολύβι. Το ταλέντο της στο χειρισμό όπλων έχει επίσης φανεί στα επεισόδια "Who Shot Mr. Burns?" και "Papa's Got a Brand New Badge" όπου ξεφορτώνεται μια ομάδα μαφιόζων πυροβολώντας τους με τουφέκι.
Η Μάγκι, αν και βρέφος, φαίνεται να είναι το εξυπνότερο μέλος της οικογένειας. Στο επεισόδιο "Smart and Smarter" υπονοείται ότι έχει μεγαλύτερο IQ ακόμη και από τη Λίσα (αν και στο τέλος του επεισοδίου αποκαλύπτεται ότι η Λίσα την έχει βοηθήσει στα τέστ). Εντούτοις, στο ίδιο επεισόδιο η Μάγκι παίζει το σαξόφωνο της αδελφής της καλύτερα από εκείνη λίγο πριν της το πάρει, δηλώνοντας ότι "δεν είναι για μωρά".
Σε ηλικία μόλις ενός έτους, η Μάγκι μπορεί να σχηματίσει με τα τουβλάκια της τη λέξη EMCSQU (E=MC²) ενώ η Λίσα σε ηλικία τριών ετών μόλις που μπορούσε να σχηματίσει τη λέξη STAR. Απαντά σε πολύπλοκες ερωτήσεις και να μετράει με τα τουβλάκια της, να παίζει στο παιδικό της ξυλόφωνο τον Καρυοθραύστη του Τσαϊκόφσκι, γράφει το όνομα της, να αναγνωρίζει πολύπλοκα γεωμετρικά σχήματα, αλλάζει τις πάνες της μόνη της και τέλος οδηγά το αυτοκίνητο της οικογένειας με αρκετή επιδεξιότητα.
Η εξυπνάδα και οι ηγετικές της ικανότητες φαίνονται στο επεισόδιο "A Streetcar Named Marge", όπου ηγείται μιας εξέγερσης των μωρών του βρεφονηπιακού σταθμού.

Φωνή

Εκτός ελαχίστων εξαιρέσεων η Μάγκυ ποτέ δεν μιλάει, αν και πάντα συμμετέχει στα τεκτενόμενα με έξυπνες χειρονομίες και εκφράσεις του προσώπου της. Η πρώτη λέξη που ακούστηκε από τα χείλια της ήταν στο επεισόδιο "Lisa's First Word" όπου πρόφερε τη λέξη "Daddy" (μπαμπά) σε ένα άδειο δωμάτιο. Τη φωνή της Μάγκυ σε αυτή τη σπάνια περίπτωση δάνεισε η ηθοποιός Ελίζαμπεθ Τέιλορ.
Μεταφορά στο Εθνικό Δίκαιο (νομική)

Στο δίκαιο της Ευρωπαϊκής Ένωσης, η μεταφορά είναι μια διαδικασία, με την οποία τα κράτη μέλη της Ευρωπαϊκής Ένωσης δίνουν ισχύ σε μια οδηγία με τη λήψη κατάλληλων μέτρων εφαρμογής. Η μεταφορά στο Εθνικό Δίκαιο γίνεται συνήθως είτε από πρωτογενή νομοθεσία είτε από Παράγωγο (ή Δευτερογενές) Δίκαιο. 
Η Ευρωπαϊκή Επιτροπή παρακολουθεί εκ του σύνεγγυς την έγκαιρη, και σωστή υλοποίηση της μεταφοράς στο Εθνικό Δίκαιο, και την σωστή εφαρμογή της, ώστε να επιτευχθούν τα επιδιωκόμενα αποτελέσματα. Εσφαλμένη μεταφορά μπορεί να προκύψει από αδράνεια (με εξαίρεση ορισμένες διατάξεις), αποκλίσεις (άλλο πεδίο, ορισμός ή απαίτηση),  " επιχρύσωση " (υπέρβαση των απαιτήσεων της οδηγίας), "διπλοπαρκάρισμα" (επικάλυψη μεταξύ των υφισταμένων εθνικών νομοθεσιών και της μεταφερθείσας οδηγίας), ή "κανονιστική παρεκτροπή" (υπερβολική εφαρμογή ή κατάσταση αβεβαιότητας όσον αφορά την κατάσταση του κανονισμού). 
Η Ευρωπαϊκή Επιτροπή μπορεί να προσφύγει στο Δικαστήριο των Ευρωπαϊκών Κοινοτήτων κατά κρατών που δεν έχουν μεταφέρει επαρκώς τις οδηγίες. Επιπρόσθετα, κάθε φυσικό πρόσωπο ή επιχείρηση ενός Κράτους Μέλους μπορεί να υποβάλει καταγγελία στην Επιτροπή σχετικά με την εσφαλμένη ή καθυστερημένη μεταφορά μιας οδηγίας της ΕΕ ή "για οποιοδήποτε μέτρο (νομοθετικής, κανονιστικής ή διοικητικής πράξης) ή πρακτική που αποδίδεται σε Κράτος Μέλος, τα οποία θεωρούν ασυμβίβαστα με μια διάταξη ή μια αρχή του Κοινοτικού Δικαίου". 
Η Επιτροπή δημοσιεύει μια ετήσια έκθεση που συνοψίζει τον τρόπο με τον οποίο μεταφέρθηκε η νομοθεσία της ΕΕ, με στατιστικές σχετικά με τον αριθμό και τον τύπο των παραβάσεων, ανά χώρα και τομέα.
Verba volant, scripta manent

Η φράση «Verba volant, scripta manent» , η οποία στην ελληνική γλώσσα αποδίδεται ως "τα λόγια πετούν, τα γραπτά μένουν", είναι λατινική παροιμία που συμβουλεύει την αξία που έχει ένα γραπτό κείμενο που δεν μπορεί ν΄ αμφισβητηθεί έναντι του προφορικού λόγου που μπορεί αντίθετα ακόμα και να ανακληθεί ή να διαψευστεί ως μηδέποτε γενόμενος.
Συνηθέστερη σύγχρονη χρήση αυτής της φράσης είναι περιοριστικά το δεύτερο μέρος scripta manent όπου εξυπακούεται το πρώτο.
Αντίθετα όμως προς τη συμβουλή αυτής της παροιμίας υφίστανται περιοχές όπου ο προφορικός λόγος θεωρείται εθιμικά ιδιαίτερα ισχυρός με συνέπεια ο γραπτός ειδικότερα όταν αφορά κάποια μόνιμη υπόσχεση, ακόμα και να αποφεύγεται ως δηλωτικό προσβολής και υποτίμησης του υποσχόμενου επίφοβου για τυχόν αθέτηση.

Λαογραφία

Στην Ελλάδα και συγκεκριμένα στην περιοχή της Κρήτης αλλά ιδιαίτερα της Μάνης, ο προφορικός λόγος έχει πολύ βαρύνουσα σημασία. Ακόμα και στη δεκαετία του 1980 πολλά αντικείμενα ακίνητης περιουσίας μεταβιβάζονταν δια του προφορικού λόγου παρουσία μαρτύρων και στη συνέχεια συντάσσονταν σχετικά έγγραφα (συμβόλαια) «για την ικανοποίηση ανάγκης του κράτους» (οικονομικών υπηρεσιών) όπως υποστήριζαν οι ίδιοι και όχι δικής τους.
Ελισάβετ της Μεγάλης Βρετανίας

Βιογραφία

Γεννήθηκε στις 10 Ιανουαρίου 1741 στο Νόρφολκ Χάουζ του Γουεστμίνστερ. Γονείς της ήταν ο Πρίγκιπας Φρειδερίκος της Ουαλίας και η Πριγκίπισσα Αυγούστα της Σαξονίας-Γκότα. Βαπτίσθηκε είκοσι πέντε ημέρες μετά τη γέννησή της από τον Επίσκοπο της Οξφόρδης, Τόμας Σέκερ.
Θεωρείται ότι καθ΄ όλη τη διάρκεια της ζωής της αντιμετώπιζε προβλήματα υγείας. Εξαιτίας αυτών των προβλημάτων σε ηλικία οκτώ ετών δεν είχε διδαχθεί ανάγνωση και γραφή. Πέθανε εντός δύο ημερών από φλεγμονώδη νόσο του εντέρου στις 4 Σεπτεμβρίου 1759 στο Παλάτι Κιου και ετάφη στο Αββαείο του Γουεστμίνστερ.
Δωδεκάγραμμα

Κανονικά δωδεκαγράμματα στα πολύεδρα

Τα δωδεκαγράμματα μπορούν επίσης να ενσωματωθούν σε ομοιόμορφα πολύεδρα. Παρακάτω είναι τα τρία πρισματικά ομοιόμορφα πολύεδρα που περιέχουν κανονικά δωδεκαγράμματα.
Τσέτες

Οι Τσέτες (τουρκικά: Çete, «συμμορίτες») ήταν Μουσουλμάνοι υπότροποι κατάδικοι οπλισμένοι άτακτοι ληστές οι οποίοι δραστηριοποιούνταν στην Μικρά Ασία από την περίοδο του Α΄ Παγκοσμίου Πολέμου, στρατολογημένοι και εξοπλισμένοι από τα τοπικά τμήματα της νεοτουρκικής επιτροπής «Ένωση και Πρόοδος». 
Ήταν ιδιαίτερα κακόφημοι άνθρωποι, υπεύθυνοι για αμέτρητες βιαιοπραγίες, βιασμούς και δολοφονίες αμάχων, καθώς και λεηλασίες και πλιάτσικο τα οποία πραγματοποιούσαν σε συνεργασία με την Τουρκική Χωροφυλακή ή υπό την ανοχή της. Επίσης ήταν υπεύθυνοι για τις θηριωδίες σε βάρος των Χριστιανών Αρμενίων, Ασσυρίων και Ελλήνων, οι οποίες έλαβαν χώρα κατά την διάρκεια της δεκαετίας του 1910 και του 1920.
Γαλακτοτροφούσα

Γαλακτοτροφούσα ονομάζεται εικονογραφικός τύπος της Παναγίας στον ο οποίο απεικονίζεται να θηλάζει το θείο βρέφος.

Προέλευση εικονογραφικού τύπου

Το πρότυπο της Γαλακτοτροφούσας Παναγίας εντοπίζεται στην αιγυπτιακή παράσταση της Ίσιδος να γαλακτοτροφεί τον Όσιρι. Πρωτοεντοπίζεται στις κατακόμβες της Ρώμης τον 2ο αι. Πηγή έμπνευσης της σκηνής αποτέλεσε και το σχετικό χωρίο του Λουκά: μακαρία ἡ κοιλία ἡ βαστάσασα σε καὶ μαστοὶ οὓς ἐθήλασας, αλλά και το Πρωτευαγγέλιο του Ιακώβου όπου λέγεται ότι το βρέφος ήλθε και έλαβε μασθόν εκ της μητρός αυτού Μαρίας.
Είναι δημιούργημα της προεικονομαχικής περιόδου ενώ από τα τέλη του 13ου αι. διαδίδεται ευρύτατα σε βυζαντινίζουσες εικόνες δυτικών εργαστηρίων.

Απεικονίσεις

Υπάρχουν παραλλαγές της απεικόνισης της Παναγίας σε αυτον τον τύπο: άλλοτε πρσφέροντας τον αριστερό, συνήθως, μαστό της, άλλοτε τον δεξί της με το δεξί ή το αριστερό χέρι αντίστοιχα. Στις φορητές εικόνες παριστάνεται καθισμένη σε θρόνο. Σπανίως απεικονίζεται κατά την φυγή στην Αίγυπτο καθισμένη πάνω σε γαϊδουράκι. H πιο πρώιμη απεικόνιση της Παναγίας Γαλακτοτροφούσας είναι ίσως η ανάγλυφη ένθρονη Παναγία Γαλακτοτροφούσα στην εξωτερική επιφάνεια κρατήρα της εποχής του Ουάλη (364-378) Έχουμε στην οροφή του ναού των Αγίων Θεοδώρων στην Αίγινα, γνωστού και ως Όμορφη Εκκλησιά, απεικόνιση της Παναγίας γαλακτοτροφούσας (περίπου 1282)

Στη Δύση

Ως Maria Lactans η Γαλακτοτροφούσα Παναγία έχει μεγάλη διάδοση. Η Παναγία φέρει στο γόνατό της τον Ιησού προαβάλοντας τον δεξί μαστό της. Γνωστός είναι ο τύπος του Γάλλου ζωγράφου Ζαν Φουκέ, του Γιαν βαν Άικ και η δεξιοκρατούσα και θηλάζουσα τον Χριστό Παναγία του Λεονάρντο ντα Βίντσι στο Ερμιτάζ του Λένινγκραντ, του Θεοτοκόπουλου στο ίδρυμα του Αγίου Ιωάννη στο Τολέδο. Στους Φλαμανδούς ζωγράφους έχουμε παραλλαγή στην οποία η Μαρία προσφέρει με κοχλιάριο το γάλα ή την σούπα στο θείο βρέφος.
Μελέαγρος της Μακεδονίας

Βιογραφία

Το Χρονικό του Ευσέβιου αναφέρει πως ο Μελέαγρος ήταν αδερφός του Πτολεμαίου Κεραυνού και εγγονός του Λάγου, πράγμα που αν αληθεύει, καθιστά τον Μελέαγρο γιο του Πτολεμαίου Α’. Το όνομα της μητέρας του μας είναι άγνωστο, μα το γεγονός ότι διαδέχτηκε τον Πτολεμαίο Κεραυνό αφήνει να εννοηθεί ότι ο Μελέαγρος τον συνόδεψε στην αυλή του βασιλιά της Θράκης Λυσίμαχου, όταν ο Κεραυνός κατέφυγε εκεί μετά από διαμάχη για τη διαδοχή του πατέρα τους με τον ετεροθαλή αδερφό του Πτολεμαίο Β’ το Φιλάδελφο. Σημειώνεται πως εκεί βρισκόταν και η Λυσάνδρα. Όλα αυτά αυξάνουν τις πιθανότητες ο Μελέαγρος να είναι ομοαίματος αδερφός των προηγούμενων δύο.
Διαδέχτηκε τον αδερφό του στο θρόνο της Μακεδονίας όταν εκείνος σκοτώθηκε σε μία εισβολή Γαλατών το έτος 279 π.Χ. Ο Μελέαγρος βασίλεψε μονάχα για δύο μήνες, ενώ το έργο κατά την περίοδο αυτή είναι άγνωστο. Εκθρονίστηκε από τον Αντίπατρο Β', έναν ανηψιό του Κάσσανδρου.
Ιωάννης Β΄ του Βέρλε

Βιογραφία

Ήταν ο δευτερότοκος γιος του Ιωάννη Α΄ κυρίου του Βέρλε και της Σοφίας, κόρης του Γκύντερ κόμη του Λίνντο-Ρουπίν.
Το 1337 απεβίωσε σε ηλικία μικρότερη των 87 ετών. Τον διαδέχθηκε ο πρωτότοκος γιος του Νικόλαος Γ΄.
Ολυμπιακό Γυμναστήριο Άνω Λιοσίων

Ιστορικό

Μετά το τέλος της Ολυμπιάδας, το γυμναστήριο έγινε ο χώρος παραγωγής αρκετών τηλεοπτικών προγραμμάτων, συμπεριλαμβανομένης της ελληνικής έκδοσης του τηλεοπτικού σόου So You Think You Can Dance. Είναι ο μελλοντικός χώρος στέγασης της Ελληνικής Ακαδημίας Πολιτισμού και του Ελληνικού Ψηφιακού Αρχείου.
Στο Ολυμπιακό Γυμναστήριο Άνω Λιοσίων διεξάγεται και το Athens Junior European Cup «Iliadis Cup», υπό την αιγίδα της Ελληνικής ομοσπονδίας τζούντο.
Από τις 19 Μαΐου έως τις 6 Ιουνίου 2010, στο γυμναστήριο διεξήχθη το Πανελλήνιο Πρωτάθλημα Χόκεϊ επί πάγου ανδρών και γυναικών.
2037 Τριπαξεπτάλις

Φυσικά χαρακτηριστικά

Τα κυρίως φυσικά χαρακτηριστικά της Τριπαξεπτάλις είναι άγνωστα. Η Τριπαξεπτάλις περιστρέφεται γύρω από τον εαυτό της μία φορά κάθε περίπου 2 ως 2,5 ώρες, μία γρήγορη περιστροφή.
Φίλιππος του Αρτουά του Ε

Βιογραφικά στοιχεία

Υπήρξε λαμπρός και ενεργητικός αξιωματικός, κυριεύοντας το 1383 την πόλη Μπουρμπούρ (Bourbourg) από τους Άγγλους. Σε ένα προσκύνημα που έκανε στους Αγίους Τόπους, αιχμαλωτίστηκε από τον σουλτάνο της Αιγύπτου και απελευθερώθηκε με την παρέμβαση των Βενετών. 
Το 1390 συμμετείχε στην ανεπιτυχή εκστρατεία του Λουδοβίκου Β΄ δούκα του Μπουρμπόν κατά της Μαχντίγια στην Τυνησία. Συμμετείχε εκ μέρους των Γάλλων και στην μάχη της Νικόπολης, όπου αιχμαλωτίστηκε εκ νέου και πέθανε σε αιχμαλωσία στις 16 Ιουνίου 1397.
Χρίστος Καπνουκάγιας

Βιογραφία

Γεννήθηκε στη Σιάτιστα στις 21 Νοεμβρίου 1900 και σπούδασε στη Φιλοσοφική Σχολή του Πανεπιστημίου Αθηνών, από όπου πήρε πτυχίο το 1924. Από το 1924 και επί διετία υπηρέτησε ως καθηγητής στο Τραπάντζειο Γυμνάσιο της Σιάτιστας. Την περίοδο 1926-30 αφού έλαβε ειδική εκπαιδευτική άδεια συνέχισε τις σπουδές του στη λατινική φιλολογία σε πανεπιστήμια της Γερμανίας. Δάσκαλός του ήταν ο Θεοφάνης Α. Κακριδής. Κατά την επόμενη εικοσαετία, ως το 1949 δίδαξε ως καθηγητής, φτάνοντας σε όλες τις βαθμίδες της ιεραρχίας στο Πανεπιστήμιο της Λειψίας (έδρα Λατινικής Φιλολογίας). Αποχώρησε από την έδρα για λόγους υγείας το 1949.Στην διάρκεια της τακτικής του καθηγεσίας απομακρύνθηκε για λόγους πολιτικούς στην περίοδο του καθεστώτος της 4ης Αυγούστου. Απεβίωσε στη γενέτειρά του, στις 9 Απριλίου 1991 και η ταφή του έγινε εκεί. Ήταν άγαμος.
Ντουραλουμίνιο

Σύσταση και ιδιότητες

Το ντουραλουμίνιο περιέχει 3,5 έως 5,5% κ.β. χαλκό. Όταν το κράμα θερμανθεί σε θερμοκρασία 500 με 500°C, ο χαλκός διαλύεται πλήρως μέσα στο αργίλιο. Με την βαφή του κράματος στο νερό, τον αέρα ή άλλο μέσο, ο χαλκός παραμένει σε διάλυση μέσα στο πλέγμα του αργιλίου σε μια κατάσταση μετασταθούς ισορροπίας. Κατόπιν, με την γήρανση του κράματος, μέσα στους μεγάλους κόκκους (κρυστάλλους) του αργιλίου αρχίζουν να κατακρημνίζονται ομοιόμορφα πολύ μικροί κόκκοι της φάσης θ, που είναι η διαμεταλλική ένωση CuAl₂. Η φάση θ εμποδίζει την μετακίνηση των κρυσταλλικών διαταραχών και έτσι το κράμα εμφανίζει εξαιρετική σκληρότητα. Αυτό το φαινόμενο της αύξησης της αντοχής με αργή κατακρήμνιση νέας λεπτομερούς φάσης αποκαλείται σκλήρυνση ή ισχυροποίηση με κατακρήμνιση λόγω γήρανσης.
Το ντουραλουμίνιο παρουσιάζει εξαιρετική αντοχή σε σύγκριση με το καθαρό αλουμίνιο. Για παράδειγμα, το όριο θραύσης (εφελκυστική αντοχή) ενός ντουραλουμινίου με 4% κ.β. Cu και 1% κ.β. Mn, είναι περίπου 450 MPa, όσο δηλαδή και το όριο θραύσης ορισμένων κοινών χαλύβων. Το όριο θραύσης του καθαρού αλουμινίου είναι μόλις 80 MPa. Επιπλέον, με πυκνότητα περίπου 2,7 g/cm³, το ντουραλουμίνιο είναι εξίσου ελαφρύ με το καθαρό αλουμίνιο και σχεδόν τρεις φορές ελαφρύτερο από τον χάλυβα.
Σε σύγκριση με το καθαρό αλουμίνιο, το ντουραλουμίνιο υστερεί ως προς την αντοχή στην διάβρωση. Ωστόσο, η αντοχή του ντουραλουμινίου βελτιώνεται σημαντικά με επικάλυψη και θερμική επικόλληση από λεπτό φύλλο καθαρού αλουμινίου (προϊόντα alclad). Η βελτίωση της αντοχής του ντουραλουμινίου με ανοδίωση δεν ενδείκνυται, επειδή κατά την ανοδίωση δημιουργούνται κενά γύρω από τα κατακρημνίσματα θ (CuAl₂) και το κράμα χάνει την αντοχή του σε κόπωση.

Τυποποίηση

Το όνομα ντουραλουμίνιο χρησιμοποιείται πλέον μόνον για ιστορικούς λόγους. Τα σημερινά κράματα Al–Cu, εκ των οποίων ορισμένα αντιστοιχούν στο ντουραλουμίνιο των αρχών του 20ού αι., ανήκουν στην σειρά UNS A2XXX («σειρά 2000»). Τα κράματα Al–Cu, όπως το Α2014, το Α2024, το Α2218, το Α2219, κ.ά., βρίσκουν πολλές εφαρμογές στην αεροναυπηγική.
Μολδαβική γλώσσα

Μολδαβική γλώσσα (λατινικά: limba moldovenească, κυριλλικά: лимба молдовеняскэ) αποκαλείται στη Μολδαβία η Ρουμανική γλώσσα, η οποία ομιλείται και στη χώρα αυτή.
Στους γλωσσολογικούς όρους τα Ρουμανικά και τα Μολδαβικά, η επίσημη γλώσσα της Μολδαβίας, είναι η ίδια γλώσσα, αν και τα ‘Μολδαβικά’ έχουν επονομαστεί ξεχωριστή γλώσσα για πολιτικούς λόγους από την εποχή του Στάλιν.

Προέλευση

Η Μολδαβική γλώσσα προέρχεται από τη λαϊκή Λατινική. Οι Ρωμαίοι κατακτητές νίκησαν τους Δάκες, κάτοικους της σημερινής Ρουμανίας, το έτος 106, και στη συνέχεια τα λαϊκά λατινικά έγιναν γλώσσα της διοίκησης και του εμπορίου. Οι Ρωμαίοι αποσύρθηκαν από τη Δακία μεταξύ των ετών 271 και 275.

Δακορουμανική γλώσσα

Η δακορουμανική γλώσσα κράτησε αρκετά δικά της χαρακτηριστικά, περισσότερο από οποιαδήποτε άλλη ρωμανική (λατινογενή) γλώσσα, όπως π.χ. το ουδέτερο γένος και τις πτώσεις των ουσιαστικών. Δέχτηκε ωστόσο πολλές επιδράσεις από τις γειτονικές σλαβικές γλώσσες, όπως για παράδειγμα τη λέξη da, που σημαίνει ναι, καθώς στα λατινικά δεν υπήρχε αντίστοιχο βεβαιωτικό μόριο.
Η Δακορουμανική, η πλέον ανατολική ρωμανική γλώσσα, έγινε επίσημη γλώσσα της Ρουμανίας. Το 1940 η Μολδαβία, που αποτέλεσε μέρος της Ρουμανίας, κατελήφθη από την Ε.Σ.Σ.Δ και η γλώσσα της άρχισε έκτοτε να αποκαλείται μολδαβική. Έπαψε να γράφεται με λατινικούς χαρακτήρες και άρχισε να χρησιμοποιείται το κυριλλικό αλφάβητο μέχρι το 1989, όταν οι αρχές υποχρεώθηκαν να επιστρέψουν στο Λατινικό αλφάβητο κάτω από τη λαϊκή πίεση. Η γλώσσα ξανάρχισε να αποκαλείται Ρουμανική, και ο ύμνος της Μολδαβίας ήταν ο ίδιος με αυτόν της Ρουμανίας, όμως όταν ήρθε στην εξουσία το φιλορωσικό κομμουνιστικό κόμμα άλλαξε το όνομά της σε "Μολδαβικά", και υιοθετήθηκε το Κυριλλικό αλφάβητο, και για εθνικός ύμνος υιοθετήθηκαν οι 5 στροφές ενός ρουμάνικου ποιήματος με τίτλο "Limba noastră" ("Η γλώσσα μας").
Το 2003 εξεδόθη ένα ρουμανομολδαβικό λεξικό, που προκάλεσε μεγάλη ένταση και κριτική στη Ρουμανία, ακόμα και στην ίδια την Μολδαβία, οπότε ο Ίον Μπαρμπούτα, πρόεδρος του Ιδρύματος Γλωσσολογίας, κήρυξε το λεξικό παράλογο.
ΜΦΦ Μάαστριχτ

Ιστορία

Το 1902 σε μια εγκατάσταση στη διάσημη πλατεία Vrijthof, έγιναν τα σχέδια για την ίδρυση της ποδοσφαιρικής ομάδας του Μάαστριχτ. Η πρώτη της ονομασία ήταν ΜΦΚ Μάαστριχτ (MVC Maastricht), μετονομάστηκε όμως αρκετές φορές κατά τη διάρκεια των πρώτων ετών. Το 1908 πήρε την ονομασία ΜΦΦ Μάαστριχτ (MVV Maastricht).

Έμβλημα

Το έμβλημα του συλλόγου όπως έχει εξελιχθεί με το πέρασμα του χρόνου.